title: Επαναχρησιμοποίηση υγρών αστικών αποβλήτων για άρδευση πρασίνου
titleType: AlternativeTitle
Creators: name: Βαρδούλη, Βασιλική Γ.
Publisher: name: University of Thessaly
Year: 2005
Subjects: subject: ΧΛΟΟΤΑΠΗΤΑΣ -- ΑΡΔΕΥΣΗ
subject: ΥΓΡΑ ΑΠΟΒΛΗΤΑ -- ΔΙΑΧΕΙΡΙΣΗ

description: Παρατηρήσεις έκδοσης: παρουσιάζεται μερική απώλεια περιεχομένου λόγου βιβλιοδεσίας.
description: Η αλλαγή των κλιματολογικών συνθηκών τα τελευταία χρόνια επέτεινε το πρόβλημα της λειψυδρίας στον πλανήτη. Αυτό το γεγονός, σε συνδυασμό με τον πολλαπλασιασμό των αναγκών του συνεχώς αυξανόμενου αστικού πληθυσμού, είχε ως αποτέλεσμα τη δραματική αύξηση των υγρών αποβλήτων, με σημαντικούς κινδύνους για τους αποδέκτες, το περιβάλλον και την δημόσια υγεία γενικότερα. Το γεγονός αυτό, οδήγησε την επιστημονική κοινότητα σε μια προσπάθεια για εξεύρεση λύσεων, μεταξύ των οποίων είναι και η διερεύνηση της δυνατότητας επαναχρησιμοποιήσεως των επεξεργασμένων υγρών αποβλήτων για άρδευση γεωργικών και περιαστικών εκτάσεων (πάρκα, αλσύλλια, κ.λ.π.), μετά από κατάλληλη επεξεργασία καθαρισμού. Η παρούσα εργασία, έγινε το έτος 2003( τα πειράματα) και αποτελεί μέρος έρευνας, που διεξάγει το εργαστήριο Γεωργικής Υδραυλικής του Τμήματος Γεωπονίας Φυτικής Παραγωγής και Αγροτικού Περιβάλλοντος του Πανεπιστημίου Θεσσαλίας . Η έρευνα μελετά την επίδραση της άρδευσης, με επεξεργασμένα υγρά αστικά απόβλητα της πόλεως του Βόλου, στην ανάπτυξη χλοοτάπητα ( Festuca arundinacea) και καλλωπιστικών κωνοφόρων της οικογένειας Cupressaceae, των ειδών Juniperus chinensis cv. Strikta, Thuja orientalis cv. Compacta Aurea Nana, Cupressus macrocarpa cv.Gold Crest, καθώς και στην εξοικονόμηση καθαρού νερού λόγω της χρήσης του λύματος. Το πείραμα διεξάγεται σε συνεργασία με τη Διεύθυνση Ύδρευσης Αποχέτευσης Μείζονος Περιοχής Βόλου, που διαθέτει τριτοβάθμιο σύστημα επεξεργασίας των αποβλήτων. 'y Το πείραμα είναι εγκατεστημένο σε μία έκταση 200m στο αγρόκτημα του Πανεπιστημίου Θεσσαλίας, στο Βελεστίνο. Η έκταση αυτή, είναι χωρισμένη σε 4 τμήματα που αποτελούν και τις μεταχειρίσεις του πειράματος (δύο μεταχειρίσεις ανά καλλιέργεια). Η μία μεταχείριση από κάθε καλλιέργεια αρδεύεται με νερό γεώτρησης του αγροκτήματος, ενώ η άλλη με νερό γεώτρησης και επεξεργασμένα απόβλητα. Οι αρδεύσεις με απόβλητα πραγματοποιήθηκαν από το 2° δεκαήμερο του Ιουνίου μέχρι το 10 δεκαήμερο του Σεπτεμβρίου, με συχνότητα περίπου μια άρδευση ανά εβδομάδα. Δεν χορηγήθηκε λίπανση σε καμία μεταχείριση. Χρησιμοποιήθηκε αυτοματοποιημένο σύστημα υπόγειας στάγδην άρδευσης με πλευρικούς αγωγούς τοποθετημένους σε βάθος 0,15 m για την εφαρμογή του νερού. Έγιναν χημικές αναλύσεις των επεξεργασμένων αποβλήτων και διαπιστώθηκε μεγάλη συγκέντρωση ιόντων χλωρίου, ενώ τα θρεπτικά στοιχεία βρισκόταν σε μικρές συγκεντρώσεις Τα χαρακτηριστικά του χλοοτάπητα που μετρήθηκαν ήταν: Χλωρή βιομάζα, ξηρή βιομάζα, χλωροφύλλη, ύψος ακραίου μεριστώματος και τελευταίου φύλλου σε έναν αριθμό βλαστών του χλοοτάπητα. Τα χαρακτηριστικά των κωνοφόρων που μετρήθηκαν ήταν: το ύψος, η διάμετρος φυτοκόμης, η διάμετρος του κυρίου βλαστού σε ύψος 10εκ. από το έδαφος και η χλωροφύλλη μετά από εκχύλιση. Από την επεξεργασία των αποτελεσμάτων προέκυψε, ότι, η ανάπτυξη του χλοοτάπητα στα πειραματικά τεμάχια που δέχθηκαν το λύμα, ήταν μεγαλύτερη σε σχέση με τα τεμάχια που δέχθηκαν καθαρό νερό, αλλά όχι στατιστικά σημαντική. Επίσης, στα καλλωπιστικά, ο ρυθμός ανάπτυξης των φυτών στο ύψος δεν παρουσίασε στατιστικά σημαντικές διαφορές στα πειραματικά τεμάχια που δέχτηκαν απόβλητα και η διάμετρος της φυτοκόμης δεν παρουσίασε διαφοροποίηση κατά την διάρκεια της περιόδου. Η επαναχρησιμοποίηση των υγρών αποβλήτων οδήγησε σε εξοικονόμηση καθαρού νερού σε ποσοστό περίπου 32%.